b'\n_START_ARTICLE_\nAnsambel Nemir\n_START_SECTION_\nZasedba\n_START_PARAGRAPH_\nPrvo zasedbo so sestavljali harmonikar Gregor Mo\xc5\xbeina, baritonist Toma\xc5\xbe Gracar in kitarist Andrej Zupan, ki se jim je kmalu pridru\xc5\xbeila Mo\xc5\xbeinova sestra Mojca kot basistka. Po nesoglasjih v ansamblu je Mojco Mo\xc5\xbeina zamenjal David Brajer. V letih delovanja je pri\xc5\xa1lo \xc5\xa1e do veliko kadrovskih sprememb, najprej sta se po Brajerjevem odhodu pridru\xc5\xbeila\xc2\xa0basist Ambro\xc5\xbe Ho\xc4\x8devar in vokalist Matej Barbo. Pozneje je od\xc5\xa1el \xc5\xa1e Gracar, ansamblu pa sta se pridru\xc5\xbeila Matic Uhan in Gregor Gramc. Slednji je pozneje ansambel zapustil (zdaj je \xc4\x8dlan Ansambla Vikend), zamenjal ga je Dejan Poto\xc4\x8dnik. Leta 2017 je Poto\xc4\x8dnik zaradi obveznosti prenehal s sodelovanjem, nadomestil ga je Alen Ogrinec. Ansambel danes \xc5\xa1teje \xc5\xa1est \xc4\x8dlanov.\n_START_SECTION_\nDelovanje\n_START_PARAGRAPH_\nAnsambel Nemir je bil ustanovljen leta 2006. V \xc4\x8dasu delovanja so se udele\xc5\xbeili ve\xc4\x8d festivalov in dosegli vrsto nagrad._NEWLINE_Leta 2012 so zmagali v oddaji Na zdravje na tekmovanju za Na zdravje pesem poletja s skladbo Na sipinah. Finale se je odvilo v portoro\xc5\xa1ki Alayi, zmagovalno pesem so izbrali gledalci s telefonskim glasovanjem. Istega leta je ansambel priredil skladbo skupine Obvezna smer \xc4\x8cez praznike spet bom doma._NEWLINE_Leta 2016 so skupaj z Ansamblom Novi spomini posneli pesem Vsaka punca rada ima. Za pesem so posneli tudi videospot. \xc4\x8clan ansambla Nemir, Matej Barbo, je brat kitarista in basista ansambla Novi spomini, Denisa in Roka Barba._NEWLINE_Novembra 2011 je ansambel v kulturnem domu v Mokronogu pripravil 1. Nemirni koncert ob izidu 1. zgo\xc5\xa1\xc4\x8denke Prva ljubezen. Prireditev je skupaj z radijsko voditeljico Klavdijo Kerin povezoval njihov ustanovni in nekdanji \xc4\x8dlan Toma\xc5\xbe Gracar. Koncerti so postali tradicionalni, tako da so v novembru 2016 v \xc5\xa0portni dvorani Mokronog pripravili 6. Nemirni koncert z naslovom 10 nemirnih let, saj so z njim obele\xc5\xbeili 10-letnico delovanja ansambla. Ob tej prilo\xc5\xbenosti je iz\xc5\xa1el istoimenski 4. album ansambla.'